
The beginning of the new century and milenium coincides to the beginning of the new political era in which economy and security will have the most important place in determinig the evolution of the future and new world order.
This paper presents few general aspects regarding terrorism, including the definition of this phenomenon, a description of the target objects established by the terrorists in their terrorist atacks, as well as a description of the types and forms in which terrorism manifests itself.
Terorismul este parte a existenţei omenirii. El s-a manifestat sub toate formele posibile, de la terorismul peşterii la ciberterorism, în funcţie de treapta de civilizaţie pe care a ajuns omenirea, deci de mijloacele la dispoziţie, şi aproape peste tot în lume. Mijloacele au fost mereu altele, esenţa a rămas însă aceeaşi: înfricoşare, distrugere, ucidere. Din păcate, şi terorismul, ca şi războiul, face parte, într-un fel, din arsenalul prin care lumea se neagă pe sine, se urăşte şi se autodistruge, crezând că se purifică.
Terorismul trebuie investigat şi analizat aşa cum este, de pe poziţii cât se poate de obiective, pentru a-i decela sensurile şi mecanismele, pentru a-i afla izvoarele şi, în consecinţă, pentru a-i anihila cauzele, a-i distruge structurile, a-i limita efectele şi a-i tăia rădăcinile.
Pe un teren propice dezvoltării sale, terorismul a escaladat într-o progresie geometrică, aducând ura, suferinţa şi moartea la rang de supremă datorie şi onoare. Terorismul este în mod sigur cea mai gravă formă de infracţiune îndreptată împotriva păcii şi libertăţii, a comunităţilor şi oamenilor paşnici, împotriva vieţii. În ultimile decenii, acest flagel a cunoscut o globalizare fără precedent, iar dacă s-ar întâmpla ca el însuşi să-şi dea mâna cu genocidul, atunci întreaga noastră planeta ar fi cucerită de anarhie şi de haos.
Modul de acţiune asimetric al organizaţiilor teroriste, nerespectarea nici unui fel de reguli sau norme de drept al conflictelor armate, ale dreptulu internaţional sau cel puţin al unor norme de etică şi morală dictate de asumarea unor valori general-umane acceptate de lumea civilizată micşorează gradul de predictibilitate al acţiunilor acestora şi în consecinţă determină creşterea periculozităţii acţiunilor teroriste şi le măreşte eficienţa în mod corespunzător.
Organismele militare ale statelor nu sunt pregătite în mod adecvat pentru a combate şi contracara ameninţarea acţiunilor teroriste, care s-a amplificat rapid până la un nivel nemaiatins până în prezent, determinat de creşterea resurselor de care dispun acestea combinate cu accesul la tehnologii moderne şi o organizare şi conducere eficiente şi flexibile, o doctrină şi o ideologie agresive.
I. Etimologie şi definiţie
De când societatea umană a început să se confrunte cu acte de teroare înfăptuite la adresa membrilor ei, s-a încercat să se găsească explicaţii, să se interpreteze actul terorist cu scopul final de a fi prevenit. Astfel de-a lungul timpului actul de teroare înfăptuit premeditat pentru atingerea unor scopuri a fost definit de mai multe maniere trecându-se de la simple interpretări la îmbrăcarea actului terorist cu conotaţii conceptuale militare, politice, religioase, etnice, ideologice etc.
Terorismul, înseamnă, în esenţa sa, şi în sensul cel mai larg ce se poate da acestui termen, înfricoşarea unei populaţii prin acte de violenţă. Cuvântul vine din latinul terror, terroris, având conotaţie militară şi înseamnând groază, frică, spaimă provocată premeditat, prin ameninţare şi intimidare. Prin terorism, ca metodă de acţiune, se înţelege practicarea terorii. El desemnează acte de natură să provoace un sentiment de teamă intensă, prevestitoare a unui rău inevitabil, acte intimidante sub toate aspectele.
T.Givanovich consideră că prin terorism se inţeleg „acte de natură să provoace sentimentul de teamă, de un rău oarecare, acte care apar ca intimidări din toate punctele de vedere”[1]. Terorismul este o metodă de a stăpâni masele şi de a paraliza acţiunea membrilor săi, prin constrângere psihologică şi intimidare criminală.
Noţiunea de „terorism” a fost folosită pentru prima dată la cea de-a doua Conferinţă de unificare a dreptului penal de la Bruxelles, din 1930, şi era definită astfel: „Folosirea intenţionată a unor mijloace capabile să producă un pericol comun reprezintă acte de terorism ce constau în crime împotriva vieţii, libertăţii şi integrităţii fizice a unor persoane sau care sunt îndreptate contra proprietăţii private sau de stat”.
Cu toate că nu există un consens internaţional privind definirea terorismului, multe ţări au încercat să delimiteze conceptual propriile interese şi valori apelând la propriile lor formule.
Potrivit actualei Strategii de Securitate a României, terorismul, în general, şi terorismul internaţional structurat în reţele transfrontaliere, în special, reprezintă cea mai gravă ameninţare la adresa vieţii şi libertăţii oamenilor, a democraţiei şi altor valori fundamentale pe care se întemeiază comunitatea democratică a statelor euroatlantice.
Conform Legii 535 din 25 noiembrie 2004 privind prevenirea şi combaterea terorismului[2] – terorismul reprezintă ansamblul de acţiuni şi/sau ameninţări care prezintă pericol public şi afectează securitatea naţională, având următoarele caracteristici:
a) sunt săvârşite premeditat de entităţi teroriste, motivate de concepţii şi atitudini extremiste, ostile faţă de alte entităţi, împotriva cărora acţionează prin modalităţi violente şi/sau distructive;
b) au ca scop realizarea unor obiective specifice, de natură politică;
c) vizează factori umani şi/sau factori materiali din cadrul autorităţilor şi instituţiilor publice, populaţiei civile sau al oricărui alt segment aparţinând acestora;
d) produc stări cu un puternic impact psihologic asupra populaţiei, menit să atragă atenţia asupra scopurilor urmărite.
„Terorismul este un alt tip de război – nou ca intensitate dar vechi ca origine – un război al gherilelor, al rebelilor, al asasinilor, un război dus prin ambuscade, nu prin luptă, prin infiltraţie, nu prin agresiune, în care victoria se obţine prin erodarea inamicului şi nu prin angajarea lui”.[3]
II. Scopurile generale ale terorismului
Complexitatea terorismului, a formelor sale de manifestare, creşterea numărului grupărilor şi organizaţiilor teroriste, diversitatea orientărilor acestora, presupune, implicit, o evoluţie corespunzătoare a scopurilor urmărite. În principal, acestea ar putea fi grupate astfel:
a) Realizarea unor scopuri politice, cum ar fi: soluţionarea problemelor legate de supravieţuirea şi afirmarea unor etnii sau naţionalităţi, determinarea unor schimbări radicale în viaţa politică a unui stat, încetinirea sau stoparea unor procese politice, încordarea relaţiilor între state;
b) Atragerea atenţiei opiniei publice interne şi internaţionale asupra “ţelului nobil” urmărit, asupra necesităţii soluţionării într-un mod a problemelor conflictuale dintr-o regiune, asupra unei ideologii, asupra “nedreptăţilor şi persecuţiilor” la care este supus un grup social. De fapt, opinia publică este principală forţă căreia i se adresează terorismul din punct de vedere propagandistic şi psihologic. Sensibilizând chiar şi un segment redus al populaţiei, terorismul provoacă o polarizare a societăţii;
c) Subminarea autorităţii regimurilor politice din unle ţări prin crearea unei stări de încordare interrnă, de nesiguranţă şi incertitudine, de haos economic şi social. Toate acestea duc la discreditarea conducerii politice şi economice, generează şi alimentează neîncrederea populaţiei în competenţa organismelor menţionate;
d) Obligarea autorităţilor să satisfacă unele cereri vizînd: eliberarea unor membri ai grupărilor sau organizaţiilor teroriste deţinuţi în închisori din diferite state, obţinerea unor mijloce financiare, materiale ori de transport drept răscumpărare, obţinerea unor baze de retragere şi ascundere, de cazare, pregătire etc. Unul dintre scenariile cele mai temute în ţările vestice este obţinerea de arme neconvenţionale (chimice, biologice, nucleare) de către un grup nestatal, stat instabil sau care are interesul să câştige din vânzarea lor cu orice preţ. Ei pot să-şi îmbrace gigantica lor operaţiune de extorcare în religie, anti-globalizare, anti-Vest sau orice altă idee de circulaţie, pentru a dezorienta opinia publică.
e) Intimidarea şi influenţarea poziţiei unor personalităţi, organisme sau guverne, în soluţionarea unor probleme social-politice, economice, diplomatice etc;
f) Promovarea unor interese de grup: naţionale, religioase, etnice, ideologice, naţionaliste, separatise, revigorarea unor organizaţii extremiste, fasciste sau cu tentă fanatică;
g) Răzbunarea faţă de unele personalităţi, organisme sau guverne, pentru prejudiciile aduse organizaţiei sau grupării prin unele măsuri luate;
h) Realizarea unor scopuri militare: dezorganizarea conducerii la nivel strategic sau operativ, diminuarea sau distrugerea parţială a potenţialului militar al adversarului, dezorganizarea sistemului logistic, paralizarea sistemelor de comunicaţii şi telecomunicaţii; activităţi de propagandă şi dezinformare, suprimarea sau răpirea uno personalităţi politice şi militare, organizarea de revolte şi răscoale, a luptei de gherilă, organizarea evadării şi evacuării prozonierilor etc;
i) Fanatismul religios – contrar percepţiei generale, fanatismul religios este numai rareori motivul actelor teroriste. Această confuzie este întreţinută atât de tendinţa factorilor politici şi mass-media de a pune etichete de extremism organizaţiilor teroriste, cât şi a grupurilor teroriste care îşi asumă în mod fals motivaţii religioase pentru dezvoltarea propriei baze de susţinere.
Într-un posibil conflict, beligeranţii vor urmări obţinerea unei victorii rapide asupra adversarului, prin distrugerea potenţialului militar, înlocuirea guvernelor ostice cu alte guverne, docile, obiective ce ar putea fi realizate prin întrebuinţarea pe scară largă a elementelor terorist-diversioniste, concomitent cu angajarea masivă a forţelor armate operaţionale.
III. Forme de manifestare şi tipuri de terorism
În strânsă legătură cu scopurile urmărite de actul terorist se pot determina, după diferite criterii, mai multe tipuri şi forme de manifestare a terorismului.
3.1. În funcţie de modalităţile de aducere la îndeplinire a scopului propus[4], terorismul poate fi direct şi indirect.
a) Terorismul direct presupune ca acţiunea respectivă să vizeze direct şi nemijlocit scopul propus. Este cazul când un şef de stat este asasinat în scopul înlocuirii cu un altul care să promoveze anumite reforme aşteptate de gruparea teroristă;
b) Terorismul indirect este acel tip de acţiune prin care se comite doar un act ce reprezintă el însuşi o infracţiune ce precede acţiunea teroristă propriu-zisă (ca de exemplu, procurarea de materiale explozive pentru o grupare teroristă pentru a fi utilizate ulterior într-un atac).
3.2. În raport cu elementul psihologic care-i animă pe membrii organizaţiei teroriste şi mobilul acestora, putem distinge[5]: terorismul de drept comun, terorismul social, terorismul politic, terorismul religios şi terorismul cultural.
a) Terorismul de drept comun reprezintă acel gen de terorism care cade sub incidenţa legii penale ca o infracţiune obişnuită, dar la care metoda de execuţie este caracterizată de teroare. Pot fi calificate drept acţiuni teroriste acele acţiuni care, deşi vizează scopuri particulare sau au drept obiect un interes personal (de exemplu, obţinerea unor sume de bani pentru asigurarea protecţiei, şantajul, practicile bandelor de tâlhari tip raket etc.), imprimă o stare de teroare victimelor, care pot fi indivizi izolaţi, familii sau grupuri de persoane (comercianţi, turişti, transportatori ş.a.).
b) Terorismul social urmăreşte punerea în practică a unei ideologii sau doctrine sociale ori economice, de regulă prin distrugerea sau schimbarea ordinii sociale a unei orânduiri. De obicei, consecinţele se produc pe teritoriul unui stat, dar uneori pot influenţa anumite evoluţii din teritoriile vecine.
c) Terorismul politic este caracterizat prin faptul că elementul subiectiv al infracţiunii este de ordin politic, actul de teroare este îndreptat asupra statului, organelor sale sau reprezentanţilor săi, împotriva organizării sale politice sau formei de stat.
Formele de manifestare ale terorismului politic sunt numeroase, pornind de la terorismul exercitat de organizaţiile politice extremiste şi până la terorismul practicat de persoane influente, grupuri de interese etc. Obiectivele terorismului politic vizează în principal cucerirea puterii politice prin violenţă, opoziţia la imperialism, lupta pentru reforme sociale, lupta pentru putere şi influenţă, lupta pentru imagine, lupta pentru identitate, crearea şi întreţinerea stării de haos.
În prezent, o mare parte din organizaţiile teroriste din întreaga lume poartă amprenta luptei împotriva capitalismului. În realitate, este vorba de o luptă pentru putere sau pentru impunerea unui anumit tip de putere.
d) Terorismul religios, reprezintă asocierea dintre religie şi terorism.
Încă din 1968, an considerat de referinţă pentru apariţia terorismului internaţional modern de către specialiştii americani, acţionau 13 grupări teroriste cu motivaţii religioase, fără ca acţiunile lor să fie incluse în sfera terorismului religios[6]. În prezent, lucrurile au evoluat, circa 20% dintre grupările teroriste care acţionează pe glob invocând motive religioase pentru acţiunile lor. Uneori însă, o serie de importante organizaţii teroriste (de exemplu, Armata Republicană Irlandeză, Organizaţia de Eliberare a Palestinei, Tigrii Tamil ş.a.) deşi au o componentă dominantă religioasă, revendică aspecte de ordin politic şi social.
Drept cauză a terorismului religios şi etnic a fost dat de către analiştii economici, eşecul economic din unele regiuni ale lumii. De asemenea, o serie de acte teroriste de natură religioasă sunt comandate de lideri extremişti, apariţia acestora fiind strâns legată de nivelul de trai foarte scăzut, existent în majoritatea statelor musulmane: Afganistan, Palestina, Irak, Iran etc. Nemulţumirile din aceste state au fost exploatate şi folosite în scop personal de aşa-zişii lideri religioşi. Radicalizarea nemulţumiţilor poate fi amplificată şi de izolarea politică, economică, socială, informaţională şi poate conduce la reacţii violente din partea acestora, explicate prin lipsa racordării lor la progresul civilizaţiei mondiale.
Terorismul religios vizează lumea întreagă, dar mai ales civilizaţia occidentală, cu leagănul ei european şi configuraţia ei actuală de influenţă americană. Procesul de mondializare forţată, efectele colaterale ale acesteia, creşterea sărăciei şi a gradului de insecuritate, concomitent cu mărirea enormă a decalajelor între bogăţie şi sărăcie, între lumea bogată şi lumea săracă şi cu explozia demografică, au determinat populaţia să-şi pună speranţele în miracolul credinţei.
e) Terorismul cultural vizează în principal distrugerea valorilor unui stat, care poate conduce la pierderea identităţii naţionale a cetăţenilor acestuia.
Terorismul cultural nu este un mijloc de confruntare, ci unul de distrugere a sistemelor de valori. El se desfăşoară în cadrul a ceea ce numim „cultură de piaţă“, care nu are nici o legătură cu sistemele de valori ale lumii, cultura autentică. Terorismul cultural poate îmbrăca unele forme cum sunt: pornografia, invadarea pieţei cu filme sau producţii care cultivă violenţa, egoismul, lipsa de respect faţă de valorile proprii, distrugerea simbolurilor (ceea ce s-a încercat în atentatele de la 11 septembrie) etc.
3.3. Având în vedere spaţiul în care se pun în practică acţiunile teroriste şi întinderea efectelor create, putem califica terorismul ca fiind intern sau internaţional.
a) Terorismul intern (naţional) presupune că pregătirea, executarea şi consecinţele pe care le produce se petrec între graniţele unei singure ţări[7].
Acest tip de terorism se manifestă cel mai adesea sub forma terorismului politic sau social, fiind îndreptat împotriva organizării politice a unui stat, a formei sale sau reprezentanţilor săi (guvern, partid politic, personalităţi etc.). Ceea ce se urmăreşte este destabilizarea ordinii publice prin crearea unei stări de teamă în urma comiterii de atentate asupra vieţii, sănătăţii sau libertăţii adversarilor.
b) Terorismul internaţional are loc în condiţiile când apare un element de extraneitate, respectiv pregătirea, desfăşurarea unuia sau mai multor acte ori propagarea efectelor se realizează în cel puţin două state.
În concepţia unor autori, terorismul poate fi internaţional „când urmăreşte să complice sau să determina ruperea relaţiilor paşnice dintre state, să înlăture anumiţi oameni politici indezirabili unor cercuri străine sau să influenţeze prin intimidare, politica internă sau externă a unui anumit stat”[8].
Actele teroriste internaţionale sunt adesea pregătite într-un alt teritoriu decât acela unde acţiunea trebuie să fie executată sau să-şi producă efectele. Alteori, chiar activităţile criminale se prelungesc pe teritoriul mai multor state (de exemplu, deturnarea unui avion).
Conform Convenţiei Europene de la Strasbourg, din anul 1977, terorismul internaţional trebuie analizat sub următoarele aspecte: naţionalitatea autorului sau complicilor infracţiunii, naţionalitatea victimelor, teritoriul unde a fost pregătit, s-a acţionat sau şi-a produs efectele actul terorist, teritoriul unde s-a refugiat autorul.
În afară de efectele ce se produc în general prin acte de terorism (distrugeri de bunuri, suprimarea de vieţi omeneşti etc.), actele teroriste internaţionale pot crea o anumită stare de neîncredere între state, ce poate avea consecinţe negative pentru relaţiile politico-economice dintre acestea[9].
Analiza cazurilor de terorism internaţional a presupus necesitatea cunoaşterii atât a criteriului formal cât şi a criteriului material al infracţiunii în dreptul internaţional, primul aspect constând în posibilitatea de a urmări şi a judeca autorul unei infracţiuni, indiferent de locul unde aceasta a fost comisă.
În ceea ce priveşte criteriul material, pentru ca o faptă să fie considerată infracţiune în dreptul internaţional, trebuie să se constate existenţa următoarelor premise[10]:
– săvârşirea infracţiunii se prelungeşte pe teritoriul mai multor state;
– bunul căruia i s-a adus atingere să prezinte o importanţă materială sau morală pentru comunitatea internaţională;
– actul criminal să lezeze grav sentimentul de justiţie şi de respect datorat demnităţii umane sau să tulbure conştiinţa umanităţii.
3.4. În raport cu mijloacele utilizate de terorişti putem avea: terorism comis prin mijloace tradiţionale, terorism electronic şi terorism nuclear, chimic şi biologic.
a) Terorism prin mijloace tradiţionale am putea denumi actele ce se comit prin utilizarea unor metode şi mijloace frecvent folosite, respectiv: atacuri cu bombă, maşini capcană, explozii declanşate de terorişti sinucigaşi, atentate asupra unor personalităţi etc.
b) Terorismul electronic presupune atacul împotriva sistemelor de calculatoare, prin intermediul cărora se conduc aproape toate domeniile economice şi sociale: controlul traficului aerian şi al altor mijloace de transport, coordonarea serviciului securităţii naţionale, coordonarea sistemului bancar ş.a.
Obiectivul său este să altereze sau să distrugă informaţia, îndeosebi pe cea de valoare strategică. Se acţionează anonim, imprevizibil.
Biroul Federal de Investigatii a oferit următoarea definiţie lucrativă:
“cyber-terorismul este atacul premeditat, motivat politic împotriva informaţiei, sistemelor informatice, programelor informatice şi datelor, rezultând în violenţa împotriva ţintelor noncombatante, de către grupări subnaţionale sau agenţi clandestini”.
Se constată că tot mai frecvent sunt atacate sistemele ce conţin secrete naţionale militare şi de securitate în scopul furtului de date sau virusării, pentru a le face inutilizabile. Acest gen de terorism a prins societatea contemporană nepregătită, doar câteva state având o legislaţie adecvată combaterii fenomenului menţionat.
c) Terorismul chimic, biologic şi nuclear presupune utilizarea unor arme de distrugere în masă, de genul celor menţionate.
Posibilul pericol pe care-l reprezintă un asemenea tip de terorism isterizează statele numai la simpla bănuială că s-ar putea utiliza un asemenea mijloc. Avem exemplul recent al războiului din Irak, când declanşarea conflictului a avut drept scuză o informaţie, care până la urmă s-a dovedit a fi falsă, referitoare la existenţa pe teritoriul irakian a unor arme de distrugere în masă ce pot fi utilizate în scopuri teroriste. De actualitate este diferendul S.U.A.- Iran, pe aceeaşi temă.
Folosirea unor astfel de arme ar putea afecta regiuni întinse, distrugerea unor oraşe întregi, ori suprimarea unui mare număr de vieţi omeneşti.
În urma atacurilor teroriste din S.U.A., Comisia Europeană a discutat unele măsuri de protecţie pentru a se putea face faţă ameninţării unui atac biologic îndreptat împotriva ţărilor membre ale Uniunii Europene. La rândul său, O.N.U. a atras atenţia ţărilor membre că teroriştii ar putea împrăştia în mod deliberat boli infecţioase specifice animalelor, în ţările Europei, pagubele economice putând fi imense.
Comparativ cu terorismul clasic (ce avea ca ţinte reprezentanţi ai statului şi economiei şi îşi urmărea atingerea obiectivelor evitând asasinatul în masă), terorismul postmodern pune pe prim plan numărul victimelor.
Terorismul mileniului trei este asemuit unui „război” nedeclarat, fără un duşman precis, fără o confruntare şi fără linii de front clar marcate. Este condus de o masă amorfă de indivizi fanatizaţi, care operează în celule mici ce ies la suprafaţă brusc, după o existenţă anonimă normală, sinucigându-se şi omorând oameni nevinovaţi.
Teroriştii postmoderni sunt foarte motivaţi din punct de vedere religios, legaţi printr-o doctrină, o misiune şi un ţel comun. Acţionează în grupuri care nu deţin o ierarhie tradiţională. Comandourile au o structură celulară, numărând 4-5 persoane. Logistica atentatorilor devine din ce în ce mai performantă, profesionistă, cu caracteristici militare. Modul de operare poartă şi el amprenta specialiştilor, deşi instrumentarul folosit poate fi clasic.
Teroriştii folosesc tot mai frecvent mediile electronice (când atacul devine mesaj către opinia publică şocată sau atacă sistemele de calculatoare pentru paralizarea instituţiilor).
Altă caracteristică periculoasă a terorismului postmodern este fenomenul kamikaze (care a luat o amploare deosebită în rândul grupărilor teroriste islamiste). Acest mod de operare este aproape imposibil de împiedicat, provoacă victime şi daune materiale, atingându-şi ţinta aproape în mod garantat, şansele de apărare fiind nule.
Răspândirea noilor tehnologii moderne în lume şi extinderea globalizării au facilitat foarte mult creşterea terorismului. De exemplu, dezvoltarea aviaţiei civile internaţionale a creat şi noi vulnerabilităţi precum şi noi ţinte lucrative pentru terorism. Sateliţii TV au făcut ca ştirile să se transmită foarte repede, teroriştii exploatează aceasta câştigând o publicitate aproape instantanee pentru un atac sau o crimă şi făcând posibilă exagerarea faptelor şi amplificarea mediatizării actului terorist, lucru de neimaginat în secolul XIX. O caracteristică a aşa-numitei „bătălii mediatice” este impactul social deosebit pe care îl au înregistrarea şi documentarea intenţiilor diverselor organizaţii teroriste, înainte ori după lansarea unui atac terorist.
Efectul public calculat al acestor demersuri, deseori de natură subliminală, constă în instigare (ca element central al folosirii căii violenţei), propagandă agitatoare (menită să conducă indirect la săvârşirea de acte violente, prin exaltarea sentimentelor de ură şi răzbunare), precum şi păstrarea atmosferei de confruntare.
IV. Surse şi resurse ale terorismului
Fiind un fenomen deosebit de complex, natura surselor şi resurselor terorismului îmbracă forme diverse. În funcţie de scopul pe care îl serveşte atentatul terorist, ele pot fi,:
– internaţionale;
– regionale;
– locale;
– accidentale.
Analiza naturii resurselor terorismului duce la concluzia că pentru atentatele de tip terorist, resursele trebuie să fie:
– financiare;
– economice;
– tehnice şi ştiinţifice;
– umane;
– religioase;
– din spectrul crimei organizate şi al lumii interlope;
– ideologice ;
– politice etc.
Există şi alte resurse care pot fi folosite pentru sprijinirea terorismului.
Unele sunt întâmplătoare şi provin din asocierea unor interese de moment, altele ţin de evoluţia unor conflicte şi a unor spaţii de confruntare.
Implicarea statelor în terorismul internaţional se poate manifesta în diferite moduri, de la oferirea de asistenţă la diverse niveluri la ajutoare operaţionale şi chiar la iniţierea şi orientarea activităţii organizaţiilor teroriste.
În funcţie de gradul de implicare în terorismul internaţional, statele pot fi împărţite în:
– state-sponsor
– state-teroriste.
Resursele terorismului, fie ele economice, financiare, ştiinţifice, tehnice, ideologice (religioase) sau de altă natură, se concretizează în diverse forme de manifestare:
Sursa/suportul ideologic oferit de statele implicate prezintă o importanţă majoră şi se manifestă ca:
– îndoctrinare politică şi religioasă prin intermediul agenţilor statului sponsor, prin programe de pregătire în cadrul unor instituţii ale statului sponsor ;
– propagandă în favoarea terorismului, directă sau mascată, exercitată prin mass-media, biserică, organizaţii guvernamentale şi neguvernamentale, etnice, religioase etc.;
Sprijinul financiar – poate fi oferit de actori individuali, statali (state, organizaţii guvernamentale şi neguvernamentale, partide politice etc.), regionali sau globali şi poate lua următoarele forme:
– bugetele unor state care practică sau susţin financiar terorismul;
– fonduri indirecte alocate sub masca “asistenţei”, a “ajutoarelor internaţionale”, “sprijinirii forţelor democratice, progresiste”;
– subvenţii ale unor oameni de afaceri, emigranţi etc.;
– bani obţinuţi de traficanţii de arme, muniţii, droguri, substanţe radioactive, materiale strategice, carne vie, opere de artă etc.;
– fonduri strânse de partide, organizaţii religioase, organizaţii neguvernamentale, persoane particulare etc.;
– fraude, evaziuni fiscale, bancrută frauduloasă, deturnări de fonduri, falsificare şi spălare de bani etc.
Sprijinul militar se concretizează în:
– antrenamente în tabere specializate;
– programe de ajutor militar în armament şi echipament aprobate de parlamentele unor state;
– armament rezultat din destructurarea unor armate (cazul fostei URSS);
– armament, muniţie provenite din contrabandă sau puse la dispoziţie de state, guverne, organizaţii teroriste, persoane etc.
Suportul operaţional include:
– pregătirea documentelor false, a unor arme speciale, sofisticate (ca urmare a utilizării rezultatelor unor cercetări ştiinţifice şi a unor tehnologii de vârf);
– pregătirea resurselor informaţionale la diferite niveluri, oferite de unii actori internaţionali statelor sau organizaţiilor teroriste;
– asistenţă în ce priveşte alegerea ţintelor;
– folosirea propriilor agenţii naţionale de spionaj.

